## Pravilnik o vođenju matične evidencije o osiguranicima, obveznicima plaćanja doprinosa i korisnicima prava iz mirovinskog osiguranja

### NN 2/1999 (5.1.1999.), Pravilnik o vođenju matične evidencije o osiguranicima, obveznicima plaćanja doprinosa i korisnicima prava iz mirovinskog osiguranja

# **HRVATSKI ZAVOD ZA MIROVINSKO OSIGURANJE**

Na temelju članka 98. i 187. stavka 6. Zakona o mirovinskom osiguranju
(»Narodne novine«, broj 102/98.) i članka 19. Statuta Hrvatskog zavoda
za mirovinsko osiguranje (»Narodne novine«, broj 163/98.), Upravno vijeće
Hrvatskog zavoda za mirovinsko osiguranje na sjednici održanoj 29. prosinca
1998. donosi

## **PRAVILNIK**

### **O VOĐENJU MATIČNE EVIDENCIJE O OSIGURANICIMA, OBVEZNICIMA PLAĆANJA DOPRINOSA I KORISNICIMA PRAVA IZ MIROVINSKOG OSIGURANJA**

I. OPĆE ODREDBE

Članak 1.

Ovim se pravilnikom, u skladu s odredbama Zakona o mirovinskom osiguranju
(u daljnjem tekstu: Zakon), utvrđuju: podaci koji se vode u matičnoj evidenciji
o osiguranicima, obveznicima plaćanja doprinosa za mirovinsko osiguranje
i korisnicima prava iz mirovinskog osiguranja; prijave za vođenje matične
evidencije; obveznici podnošenja prijava za vođenje matične evidencije;
obvezna dokumentacija pri dostavi podataka za vođenje matične evidencije;
mijenjanje i ispravljanje podataka unesenih u matičnu evidenciju; način
utvrđivanja staža osiguranja.

Članak 2.

Matična evidencija u Hrvatskom zavodu za mirovinsko osiguranje - u daljnjem
tekstu: Zavod, vodi se u područnoj i središnjoj ustrojstvenoj jedinici
službe Zavoda.

Matičnu evidenciju o osiguranicima zaposlenima u Ministarstvu unutarnjih
poslova i Ministarstvu pravosuđa vodi Zavod u skladu sa Zakonom i ovim
pravilnikom, osim evidencije o vremenu koje su osiguranici proveli na određenim
poslovima u Ministarstvu unutarnjih poslova i Ministarstvu pravosuđa, koju
vode ta tijela.

Članak 3.

Matična evidencija vodi se prema jedinstvenim metodološkim načelima
i kodeksu šifara.

Matična evidencija se vodi unošenjem podataka sa tiskanica propisanih
ovim pravilnikom.

Podaci iz stavka 2. ovog članka unose se u sredstva za automatsku obradu
podataka i čuvaju na odgovarajućem informatičkom mediju.

Obveznici plaćanja doprinosa za mirovinsko osiguranje mogu prijavu o
utvrđenom stažu osiguranja i plaći dostavljati i na magnetskim medijima,
prema standardima Zavoda.

II. PODACI KOJI SE UNOSE U MATIČNU EVIDENCIJU

Članak 4.

U matičnu evidenciju unose se podaci o:

(1) OSIGURANICIMA

 1. osobni broj

 2. matični broj građana

 3. spol

 4. datum rođenja (dan, mjesec i godina rođenja)

 5. registarski broj obveznika uplaćivanja doprinosa

 6. matični broj poslovnog subjekta

 7. općina mjesta rada ili prebivališta osiguranika

 8. prezime i ime

 9. zanimanje

10. najviša završena škola

11. stručno obrazovanje

12. stručna sprema za obavljanje poslova

13. osnova osiguranja

14. datum stjecanja svojstva osiguranika

15. datum prestanka svojstva osiguranika

16. razlog prestanka svojstva osiguranika

17. radno vrijeme osiguranika

18. podaci o radnom mjestu, zanimanju i osiguranicima invalidnim osobama
na kojima se staž osiguranja računa s povećanim trajanjem i podaci o stupnju
povećanja

19. podaci o mirovinskom stažu

- prema vrstama staža

- razdoblje mirovinskog staža

- trajanje mirovinskog staža

- trajanje rada

20. podaci o utvrđenom stažu osiguranja, plaći, osnovicama osiguranja
i naknadama plaće, ostvarenih za kalendarsku godinu

21. podaci o naknadama plaće na teret Hrvatskog zavoda za zdravstveno
osiguranje

22. podaci o naknadama plaće na teret Republike Hrvatske

23. podaci o naknadama plaće na teret Republičkog fonda socijalne zaštite

24. podaci o naknadi plaće zbog profesionalne rehabilitacije

25. podaci o statusu hrvatskoga ratnoga vojnog invalida iz Domovinskog
rata

26. podaci o korisniku invalidske mirovine zbog profesionalne nesposobnosti
za rad

27. podaci o svoti osnovice osiguranja za dio staža korisnika invalidske
mirovine zbog profesionalne nesposobnosti za rad

28. država prethodnog zaposlenja

29. datum zaprimanja prijave

(2) OBVEZNICIMA UPLAĆIVANJA DOPRINOSA ZA MIROVINSKO OSIGURANJE

1. registarski broj obveznika uplaćivanja doprinosa

2. registarski broj prethodni

3. matični broj poslovnog subjekta

4. obveznik doprinosa za MO

5. općina sjedišta ili prebivališta obveznika uplaćivanja doprinosa

6. naziv obveznika uplaćivanja doprinosa

7. vrsta obveznika uplaćivanja doprinosa

8. radno vrijeme poslodavca (tjedno), mjesec i godina važenja

9. šifra djelatnosti prema Nacionalnoj klasifikaciji djelatnosti - NKD

10. broj žiroračuna

11. matični broj građana - MB za obveznike uplaćivanja doprinosa - fizičke
osobe

12. sjedište obveznika uplate doprinosa ili podružnice

13. šifra ulice i šifra naselja

14. ulica, objekt, bliža oznaka sjedišta

15. kućni broj

16. pošta (broj i naziv)

17. datum početka poslovanja

18. datum prestanka poslovanja

19. dostava obavijesti (adresa A ili adresa B)

20. razdoblje sezonskog obavljanja djelatnosti

21. datum zaprimanja prijave

(3) KORISNICIMA PRAVA

*1) Pored podataka iz stavka 1. točke 1. do 4., 5., točke 7. do 10.
i točke 13. ovog pravilnika u matičnu evidenciju unose se sljedeći podaci
o korisnicima starosne i invalidske mirovine i invalidima rada:*

 1. o vrsti mirovine

 2. o pravnoj osnovi koja je služila za utvrđivanje mirovine

 3. o smanjenju, odnosno povećanju mirovine

 4. o datumu stjecanja prava na mirovinu

 5. o datumu početka isplate mirovine

 6. o datumu obustave isplate mirovine

 7. o datumu početka isplate obustavljene mirovine

 8. o razlogu obustave isplate mirovine

 9. o datumu prestanka prava na mirovinu

10. o vrsti i uzroku nesposobnosti za rad

11. o dijagnozi bolesti

12. o osobnim bodovima

13. o svoti mirovine

*2) Podaci o korisnicima obiteljske mirovine*

1. prezime i ime

2. matični broj građana - MB

3. dan, mjesec i godina rođenja

4. uzrok smrti osiguranika

5. srodstvo s umrlim osiguranikom, odnosno s korisnikom mirovine od
kojeg se izvodi pravo na obiteljsku mirovinu

6. podaci iz članka 5. stavka 1. točke 1. do 4., točke 7. do 10. i točke
13. ovog pravilnika za umrlog osiguranika

7. podaci iz članka 5. stavka 3. točke 1. ovog pravilnika za umrlog
korisnika mirovine od kojega se izvodi pravo na obiteljsku mirovinu

8. datum stjecanja prava na mirovinu

9. datum početka isplate mirovine

10. datum obustave isplate mirovine

11. datum početka isplate obustavljene mirovine

12. razlog obustave isplate mirovine

13. datum prestanka prava na mirovinu

14. podaci o svoti obiteljske mirovine

*3) Osim podataka iz članka 5. stavka 1. točke 1. do 4., točke 7.
do 10. i točke 13. ovog pravilnika u matičnu evidenciju unose se sljedeći
podaci o korisnicima novčane naknade za tjelesno oštećenje*

1. o vrsti, uzroku i stupnju tjelesnog oštećenja

2. o dijagnozi bolesti

3. o svoti novčane naknade za tjelesno oštećenje

4. o datumu stjecanja prava na novčanu naknadu za tjelesno oštećenje,

5. o datumu od kada se novčana naknada isplaćuje

Članak 5.

U matičnu evidenciju osim podataka iz članka 5. ovog pravilnika mogu
se unositi i drugi podaci.

U matičnu evidenciju unose se i sve promjene podataka iz članka 5. ovog
pravilnika. Promjena podataka iz članka 5. stavka 1. točke 12., 13., 17.,
18., 21. do 23., 25., 26., 28., podataka iz stavka 2. točke 8. i podataka
iz stavka 3. točke 1. pod 5. i 13., točke 2. pod 9. do 14. i točke 3. pod
3. ovog pravilnika, sadrži i datum promjene.

III. PRIJAVE ZA VOĐENJE MATIČNE EVIDENCIJE

Članak 6.

Prijave za vođenje matične evidencije podnose se na sljedećim tiskanicama:

 1. Prijava o početku osiguranja - tiskanica M-1P sastoji se od tri
primjerka. Prvi primjerak, uz naziv prijave, sadrži oznaku »Hrvatski zavod
za mirovinsko osiguranje« i ostaje u područnoj, ustrojstvenoj jedinici
Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave.

Treći primjerak, uz naziv prijave, sadrži oznaku »Hrvatski zavod za
zapošljavanje« i dostavlja se Hrvatskom zavodu za zapošljavanje.

 2. Prijava o prestanku-početku osiguranja za više osiguranika - tiskanica
M-1PK, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnijetoj prijavi« i uručuje se obvezniku
podnošenja prijave.

 3. Prijava o prestanku osiguranja - tiskanica M-2P, sastoji se od dva
primjerka. Prvi primjerak, uz naziv prijave, sadrži oznaku »Hrvatski zavod
za mirovinsko osiguranje« i ostaje u područnoj, ustrojstvenoj jedinici
Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave.

 4. Prijava o promjeni tijekom osiguranja - tiskanica M-3P, sastoji
se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave.

 5. Prijava o utvrđenom stažu osiguranja, plaći, osnovicama osiguranja
i naknadama plaće - tiskanica M-4P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave.

 6. Prijava o stažu osiguranja i naknadi plaće na teret HZZO nakon prestanka
zaposlenja - tiskanica M-5P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se Hrvatskom
zavodu za zdravstveno osiguranje.

 7. Prijava o stažu osiguranja, naknadi plaće i osnovici osiguranja
u svezi s profesionalnom rehabilitacijom i invalidskom mirovinom zbog profesionalne
nesposobnosti za rad - tiskanica M-6P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi«, ostaje u područnoj
ustrojstvenoj jedinici Zavoda (odlaže se u dokumentaciju osiguranika).

 8. Prijava o promjeni o utvrđenom stažu osiguranja, plaći, osnovicama
osiguranja i naknadama plaće - tiskanica M-8P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave.

 9. Prijava o stažu osiguranja i naknadi plaće na teret HZZO nakon prestanka
zaposlenja - tiskanica M-9P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se Hrvatskom
zavodu za zdravstveno osiguranje.

10. Prijava o promjeni staža osiguranja, naknadi plaće i osnovici osiguranja
u svezi s profesionalnom rehabilitacijom i invalidskom mirovinom zbog profesionalne
nesposobnosti za rad - tiskanica M-10P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i ostaje u područnoj,
ustrojstvenoj jedinici Zavoda (odlaže se u dokumentaciju osiguranika).

11. Prijava o početku poslovanja obveznika uplaćivanja doprinosa - tiskanica
M-11P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave.

12. Prijava o prestanku poslovanja obveznika uplaćivanja doprinosa -
tiskanica M-12P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave.

13. Prijava o promjeni podataka obveznika uplaćivanja doprinosa - tiskanica
M-13P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave.

14. Prijava o razdoblju korištenja naknada plaće (prijava o promjeni)
- tiskanica M-14P sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave.

15. Prijava o razdobljima osiguranja kod inozemnog nositelja osiguranja
- tiskanica M-15P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u nadležnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« ostaje u nadležnoj
ustrojstvenoj jedinici Zavoda (odlaže se u dokumentaciju osiguranika).

16. Prijava o naknadi plaće na teret Hrvatskog zavoda za zdravstveno
osiguranje, Republike Hrvatske i Centra za socijalnu skrb za osiguranike
samostalne obveznike uplate doprinosa i njihove zaposlenike - tiskanica
M-16P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave i to Hrvatskom zavodu za zdravstveno osiguranje, ako
su popunjena obilježja 4. i 5. tiskanice M-16P, odnosno, Centru za socijalnu
skrb ako je popunjeno obilježje 6. u tiskanici M-16P.

17. Prijava o promjeni naknade plaće na teret Hrvatskog zavoda za zdravstveno
osiguranje, Republike Hrvatske i Centra za socijalnu skrb za osiguranike
samostalne obveznike uplate doprinosa i njihove zaposlenike - tiskanica
M-17P, sastoji se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave i to Hrvatskom zavodu za zdravstveno osiguranje, ako
su popunjena obilježja 4. i 5. tiskanice M-16P, odnosno, Centru za socijalnu
skrb ako je popunjeno obilježje 6. u tiskanici M-16P.

18. Prijava podataka o korisnicima prava iz mirovinskog osiguranja -
tiskanica P-PRIJAVA, sastoji se od jednog primjerka koji ostaje u područnoj,
ustrojstvenoj jedinici Zavoda.

19. Prijava o promjeni podataka o korisnicima prava iz mirovinskog osiguranja
- tiskanica P-PROM, sastoji se od jednog primjerka koji ostaje u područnoj,
ustrojstvenoj jedinici Zavoda.

20. Prijava o zaposlenicima na radnim mjestima i u zanimanjima na kojima
se staž osiguranja računa s povećanim trajanjem tiskanica M-18PK sastoji
se od dva primjerka.

Prvi primjerak, uz naziv prijave, sadrži oznaku »Hrvatski zavod za mirovinsko
osiguranje« i ostaje u područnoj, ustrojstvenoj jedinici Zavoda.

Drugi primjerak, uz naziv prijave, sadrži oznake »Hrvatski zavod za
mirovinsko osiguranje« i »potvrda o podnesenoj prijavi« i uručuje se obvezniku
podnošenja prijave.

IV. OBVEZNICI PODNOŠENJA PRIJAVA ZA VOĐENJE MATIČNE EVIDENCIJE

Članak 7.

Podatke za vođenje matične evidencije Zavodu dostavljaju: poslodavci;
osiguranici koji su sami obveznici plaćanja doprinosa za mirovinsko osiguranje;
roditelj koji obavlja roditeljsku dužnost u prvoj godini života djeteta,
a nije obvezno osiguran po drugoj osnovi, ako je dijete hrvatski državljanin
i ako i roditelj i dijete imaju prebivalište u Republici Hrvatskoj; Hrvatski
zavod za zapošljavanje; Hrvatski zavod za mirovinsko osiguranje; Hrvatski
zavod za zdravstveno osiguranje i Centar za socijalnu skrb, na način i
u rokovima propisanim Zakonom i ovim pravilnikom.

Članak 8.

Poslodavci, pravne i fizičke osobe (samostalni obveznici plaćanja doprinosa
za mirovinsko osiguranje), obvezni su dostavljati Zavodu sljedeće prijave:

1. prijavu o početku poslovanja obveznika uplaćivanja doprinosa - tiskanica
M-11P

2. prijavu o prestanku poslovanja obveznika uplaćivanja doprinosa -
tiskanica M-12P

3. prijavu o promjeni u poslovanju obveznika uplaćivanja doprinosa -
tiskanica M-13P

Članak 9.

(1) Poslodavci pravne i fizičke osobe (samostalni obveznici plaćanja
doprinosa za mirovinsko osiguranje) obvezni su uz prijave iz članka 8.
ovoga pravilnika dostavljati Zavodu sljedeće prijave:

1. prijavu o početku osiguranja - tiskanica M-1P, za svakoga novozaposlenog
zaposlenika

2. prijavu o prestanku osiguranja - tiskanica M-2P, za svakog zaposlenika
kojemu je prestao radni odnos

3. prijavu o promjeni tijekom osiguranja - tiskanica M-3P, za svakog
zaposlenika kod kojega nastupi promjena tijekom osiguranja

4. prijavu o utvrđenom stažu osiguranja, plaći, osnovicama osiguranja
i naknadama plaće - tiskanica M-4P za svakog zaposlenika koji je u prethodnoj,
kalendarskoj godini bio u radnom odnosu

5. prijavu o promjeni o utvrđenom stažu osiguranja, plaći, osnovicama
osiguranja i naknadama plaće - tiskanica M-8P za svakog zaposlenika za
kojega je dostavljena, prijava M-4P prijavu o razdobljima korištenja naknada
plaće - tiskanica M-14P

6. prijavu o razdobljima korištenja naknada plaće - tiskanica M-14P

7. prijava o zaposlenicima na radnim mjestima i u zanimanjima na kojima
se staž osiguranja računa s povećanim trajanjem - tiskanica M-18PK.

(2) Poslodavci pravne i fizičke osobe za osobe koje su se ozlijedile
na radu ili oboljele od profesionalne bolesti i koje primaju naknadu plaće
iz sredstava poslodavca nakon prestanka radnog odnosa na određeno vrijeme,
sve dok ponovno nisu radno sposobne, odnosno do konačne ocjene radne sposobnosti
ili invalidnosti obvezni su dostavljati Zavodu prijave iz stavka 1. točke
1. do 5. ovoga članka.

Članak 10.

Roditelj koji obavlja roditeljske dužnosti u prvoj godini života djeteta,
a nije obvezno osiguran po drugoj osnovi, ako je dijete hrvatski državljanin
i ako roditelj i dijete imaju prebivalište u Republici Hrvatskoj (članak
15. Zakona), obvezan je Zavodu dostavljati sljedeće prijave za vođenje
matične evidencije:

1. prijavu o početku osiguranja - tiskanica M-1P

2. prijavu o prestanku osiguranja - tiskanica M-2P

3. prijavu o promjeni tijekom osiguranja - tiskanica M-3P

Članak 11.

Hrvatski zavod za zapošljavanje obvezan je, za nezaposlene osobe, obvezno
osigurane pod uvjetima i u trajanju utvrđenim propisima o zapošljavanju
(članak 10. stavak 2. Zakona), dostavljati Zavodu sljedeće prijave za vođenje
matične evidencije:

1. prijavu o početku poslovanja obveznika uplaćivanja doprinosa - tiskanica
M-11P

2. prijavu o prestanku poslovanja obveznika uplaćivanja doprinosa -
tiskanica M-12P

3. prijavu o promjeni podataka obveznika uplaćivanja doprinosa - tiskanica
M-13P

4. prijavu o početku osiguranja - tiskanica M-1P

5. prijavu o prestanku osiguranja - tiskanica M-2P

6. prijavu o promjeni tijekom osiguranja - tiskanica M-3P

7. prijavu o utvrđenom stažu osiguranja, plaći, osnovicama osiguranja
i naknadama plaće - tiskanica M-4P

8. prijavu o promjeni utvrđenog staža osiguranja, plaći, osnovicama
osiguranja i naknadama plaće - tiskanica M-8P

Članak 12.

(1) Hrvatski zavod za mirovinsko osiguranje obvezan je uspostavljati
(na temelju podataka koje sam vodi) prijavu o utvrđenom stažu osiguranja,
plaći, osnovicama osiguranja i naknadama plaće - tiskanica M-4P i prijavu
o promjeni o utvrđenom stažu osiguranja, plaći, osnovicama osiguranja i
naknadama plaće - tiskanica M-8P, osim u dijelu u kojem se naknada plaće
isplaćuje na teret Hrvatskog zavoda za zdravstveno osiguranje, Republike
Hrvatske i Centra za socijalnu skrb, za sljedeće osiguranike:

1. zaposlenike kod poslodavca fizičkih osoba

2. hrvatske državljane koji su u Republici Hrvatskoj zaposleni kod stranih
diplomatskih, konzularnih i drugih međudržavnih predstavništava ili u osobnoj
službi kod stranih državljana, ako međunarodnim ugovorom nije drugačije
određeno (članak 10. stavak 1. točka 4. Zakona)

3. obrtnike, trgovce pojedince upisane u odgovarajući registar, osobe
koje samostalno obavljaju profesionalnu djelatnost i vrhunske športaše
i šahiste, ako nisu osigurani po drugoj osnovi (članak 11. Zakona)

4. poljoprivrednike i članove njihovih kućanstva (članak 12. Zakona)

5. članove uprave trgovačkih društava, ako nisu obvezno osigurani po
drugoj osnovi (članak 13. Zakona)

6. svećenike, redovnike, redovnice i ostale vjerske službenike za vrijeme
službe za vjersku zajednicu, ako nisu obvezno osigurani po drugoj osnovi
(članak 14. Zakona)

7. roditelja djeteta koji obavlja roditeljsku dužnost u prvoj godini
života, a nije obvezno osiguran po drugoj osnovi, ako je dijete hrvatski
državljanin i ako roditelj i dijete imaju prebivalište u Republici Hrvatskoj
(članak 15. Zakona)

8. hrvatske državljane zaposlene u inozemstvu kod međunarodnih organizacija
i stranih poslodavaca ili na brodovima pod stranom zastavom, ako nisu obvezno
osigurani prema inozemnim propisima na koje se odnosi međunarodni ugovor
o socijalnom osiguranju, te za hrvatske državljane zaposlene na teritoriju
Republike Hrvatske kod međunarodnih organizacija (članak 16. Zakona)

9. osobe osigurane na produženo osiguranje (članak 17. Zakona).

(2) Zavod je obvezan uspostaviti prijavu o stažu osiguranja, naknadi
plaće i osnovicama osiguranja u svezi s profesionalnom rehabilitacijom
i invalidskom mirovinom zbog profesionalne nesposobnosti za rad - tiskanica
M-6P i prijavu o promjenama u stažu osiguranja, naknadi plaće i osnovici
osiguranja u svezi s profesionalnom rehabilitacijom i invalidskom mirovinom
zbog profesionalne nesposobnosti za rad - tiskanica M-10P, za dio staža
osiguranja za koji je obveznik plaćanja doprinosa Republika Hrvatska:

1. za osobe kojima je priznato pravo na invalidsku mirovinu zbog profesionalne
nesposobnosti za rad.

(3) Zavod je obvezan uspostaviti prijavu o početku osiguranja - tiskanica
M-1P, prijavu o prestanku osiguranja - tiskanica M-2P, prijavu o promjeni
tijekom osiguranja - tiskanica M-3P, prijavu o stažu osiguranja i naknadi
plaće u svezi s profesionalnom rehabilitacijom i invalidskom mirovinom
zbog profesionalne nesposobnosti za rad - tiskanica M-6P, te prijavu o
promjeni o stažu osiguranja naknadi plaće i osnovici osiguranja u svezi
s profesionalnom rehabilitacijom i invalidskom mirovinom zbog profesionalne
nesposobnosti za rad - tiskanica M-10P:

1. za osobe kojima je priznato pravo na profesionalnu rehabilitaciju.

(4) Zavod je obvezan uspostavljati prijavu podataka o korisnicima prava
iz mirovinskog osiguranja - tiskanica P-PRIJAVA i prijavu o promjeni podataka
o korisnicima prava iz mirovinskog osiguranja - tiskanica P-PROMJENA, za
korisnike prava iz mirovinskog osiguranja.

(5) Zavod je obvezan uspostaviti prijavu o razdobljima osiguranja kod
inozemnog nositelja osiguranja - tiskanica M-15P, za osobe koje su radile
u državama s kojima je Republika Hrvatska sklopila međunarodni ugovor o
socijalnom osiguranju.

Članak 13.

(1) Hrvatski zavod za zdravstveno osiguranje obvezan je dostavljati
Zavodu prijavu o početku poslovanja obveznika plaćanja doprinosa - tiskanica
M-11P, prijavu o prestanku poslovanja obveznika plaćanja doprinosa - tiskanica
M-12P, prijavu o promjeni u poslovanju obveznika plaćanja doprinosa - tiskanica
M-13P, prijavu o početku osiguranja - tiskanica M-1P, prijavu o prestanku
osiguranja - tiskanica M-2P, prijavu o primjeni tijekom osiguranja - tiskanica
M-3P, prijavu o stažu osiguranja i naknadi plaće na teret HZZO nakon prestanka
zaposlenja - tiskanica M-5P i prijavu o promjeni o stažu osiguranja i naknadi
plaće na teret HZZO nakon prestanka zaposlenja - tiskanica M-9P za:

1. osobe koje su se ozlijedile na radu ili oboljele od profesionalne
bolesti i primaju nadoknadu plaće i nakon prestanka radnog odnosa, sve
dok nisu radno sposobne, odnosno, do konačne ocjene radne sposobnosti ili
invalidnosti u slučaju stečajnog postupka pokrenutog kod poslodavca pravne
ili fizičke osobe

2. osobe kojima je za vrijeme trajanja bolovanja prestao radni odnos,
odnosno obavljanje djelatnosti osobnim radom i primaju nadoknadu plaće
još najviše 30 dana nakon prestanka radnog odnosa, odnosno, obavljanja
djelatnosti osobnim radom.

(2) Hrvatski zavod za zdravstveno osiguranje obvezan je, za osiguranike
samostalne obveznike uplate doprinosa i njihove zaposlenike, dostaviti
zavodu podatke o naknadi plaće koja se isplaćuje na teret Hrvatskog zavoda
za zdravstveno osiguranje i naknadi plaća koje se isplaćuju na teret Republike
Hrvatske, na sljedećim prijavama:

1. prijavi o naknadi plaće na teret Hrvatskog zavoda za zdravstveno
osiguranje, Republike Hrvatske i Centra za socijalnu skrb za osiguranike
samostalne obveznike uplate doprinosa i njihove zaposlenike - tiskanica
M-16P

2. prijavi o promjeni naknade plaće na teret Hrvatskog zavoda za zdravstveno
osiguranje, Republike Hrvatske i Centra za socijalnu skrb za osiguranike
samostalne obveznike uplate doprinosa i njihove zaposlenike - tiskanica
M-17P.

Članak 14.

Centar za socijalnu skrb obvezan je, za osiguranike samostalne obveznike
uplate doprinosa i njihove zaposlenike, dostaviti Zavodu podatke o naknadi
plaće koje se isplaćuju na teret Centra za socijalnu skrb, na sljedećim
prijavama:

1. prijavi o naknadi plaće na teret Hrvatskog zavoda za zdravstveno
osiguranje, Republike Hrvatske i Centra za socijalnu skrb, za osiguranike
samostalne obveznike uplate doprinosa i njihove zaposlenike - tiskanica
M-16P

2. prijavi o promjeni naknade plaće na teret Hrvatskog zavoda za zdravstveno
osiguranje, Republike Hrvatske i Centra za socijalnu skrb, za osiguranike
samostalne obveznike uplate doprinosa i njihove zaposlenike - tiskanica
M-17P.

V. OBVEZNA DOKUMENTACIJA PRI DOSTAVI PODATAKA ZA VOĐENJE MATIČNE
EVIDENCIJE

**1. EVIDENTIRANJE POČETKA POSLOVANJA
OBVEZNIKA UPLAĆIVANJA DOPRINOSA I UTVRĐIVANJA PRIZNANJA SVOJSTVA
OSIGURANIKA**

Članak 15.

Pri podnošenju prijava za vođenje matične evidencije, poslodavac je
obvezan zavodu dostaviti sljedeću dokumentaciju:

(1) Poslodavac, pravna osoba:

1. rješenje o upisu u sudski registar (ako poslodavac, pravna osoba,
ima osnovane podružnice, tada i rješenje o upisu podružnice u sudski registar)

2. obavijest o razvrstavanju poslovnog subjekta prema Nacionalnoj klasifikaciji
djelatnosti (NKD)

3. dokaz o otvorenom žiroračunu

4. prijavu o početku poslovanja obveznika uplaćivanja doprinosa - tiskanica
M-11P.

(2) Poslodavac, pravna osoba, obvezan je dokumentaciju iz stavka 1.
točke 1. do 3. dostaviti Zavodu na uvid.

(3) Poslodavac, fizička osoba:

1. rješenje o upisu u registar nadležnog tijela (npr. rješenje o upisu
u obrtni registar, rješenje Odvjetničke komore o upisu u imenik odvjetnika,
rješenje o upisu trgovca pojedinca u sudski registar, rješenje Ministarstva
zdravstva o odobrenju za rad privatne prakse zdravstvenog djelatnika i
dr.)

2. obavijest o razvrstavanju poslovnog subjekta prema Nacionalnoj klasifikaciji
djelatnosti (NKD)

3. dokaz o otvorenom žiroračunu

4. prijavu o početku poslovanja obveznika uplaćivanja doprinosa - tiskanica
M-11P.

(4) Poslodavac, fizička osoba, obvezan je dokumentaciju iz stavka 3.
točke 2. i 3. dostaviti Zavodu na uvid.

Članak 16.

Za zaposlenike (članak 10. stavak 1. točka 1. Zakona) osobe koje su
izabrane ili imenovane na dužnosti u tijelima državne vlasti, jedinicama
lokalne uprave i samouprave i jedinicama lokalne uprave, ako za taj rad
primaju plaću (članak 10. stavak 1. točka 2. Zakona), hrvatske državljane
koji su u Republici Hrvatskoj zaposleni kod stranih diplomatskih, konzularnih
i drugih međunarodnih predstavništava ili u osobnoj službi kod stranih
državljana, ako međunarodnim ugovorom nije drugačije određeno (članak 10.
stavak 1. točka 4. Zakona) i strane državljane i osobe bez državljanstva,
koji su zaposleni na teritoriju Republike Hrvatske, ako međunarodnim ugovorom
nije drugačije određeno (članak 10. stavak 1. točka 5. Zakona), poslodavac
je obvezan, pri dostavi podataka za vođenje matične evidencije, dostaviti
Zavodu sljedeću dokumentaciju:

1. ugovor o radu

2. radnu knjižicu

3. osobnu iskaznicu

4. ako je zaposlenik strani državljanin - radnu dozvolu za strance

5. prijavu o početku osiguranja - tiskanica M-1P.

Članak 17.

Za osobe koje se nakon završenog školovanja nalaze na obveznom praktičnom
radu ili na dobrovoljnoj praksi (volonteri), ako rade s punim radnim vremenom,
bez obzira na to primaju li za taj rad plaću, odnosno naknadu (članak 11.
stavak 1. točka 3. Zakona) poslodavac je obvezan pri dostavi prijava za
vođenje matične evidencije, dostaviti Zavodu sljedeću dokumentaciju:

1. ugovor o volonterskom radu

2. potvrdu poslodavca da volonter radi puno radno vrijeme

3. radnu knjižicu

4. osobnu iskaznicu

5. prijavu o početku osiguranja - tiskanica M-1P.

Članak 18.

Obrtnici i trgovci pojedinci, upisani u odgovarajući registar; osobe
koje samostalno obavljaju profesionalnu djelatnost; vrhunski športaši i
šahisti, ako nisu osigurani po drugoj osnovi (članak 11. Zakona) obvezni
su pri dostavi prijava za vođenje matične evidencije, dostaviti Zavodu
sljedeću dokumentaciju:

1. rješenje o upisu u registar nadležnog tijela (npr. rješenje o upisu
u obrtni registar, rješenje o upisu trgovca pojedinca u sudski registar,
rješenje Odvjetničke komore o upisu u imenik odvjetnika, rješenje Hrvatske
zajednice samostalnih umjetnika o priznanju statusa umjetnika, rješenje
Ministarstva rada i socijalne skrbi o odobrenju za početak rada obavljanja
poslova socijalne skrbi, rješenje Hrvatskog olimpijskog odbora o priznanju
statusa vrhunskog športaša i dr.)

2. radnu knjižicu

3. osobnu iskaznicu

4. radnu dozvolu za strane državljane

5. prijavu o početku osiguranja obveznika uplaćivanja doprinosa - tiskanica
M-11P

6. prijavu o početku poslovanja - tiskanica M-1P.

Članak 19.

Poljoprivrednici i članovi njihovih kućanstava (članak 12. Zakona) obvezni
su pri dostavi prijava za vođenje matične evidencije, dostaviti Zavodu
sljedeću dokumentaciju:

1. potvrdu o zdravstvenoj sposobnosti za obavljanje poljoprivredne djelatnosti

2. potvrdu o visini katastarskog prihoda

3. posjedovnicu (Zavod za katastar)

4. radnu knjižicu

5. vojnu knjižicu

6. osobnu iskaznicu

7. izjavu da nisu, odnosno da nisu bili osigurani kod inozemnog nositelja
socijalnog osiguranja s kojim je Republika Hrvatska sklopila ugovor o socijalnom
osiguranju

8. ako su na studiju - potvrdu fakulteta da nemaju status redovitog
studenta

9. prijavu o početku osiguranja - tiskanica M-1P

10. prijavu o početku poslovanja obveznika uplaćivanja doprinosa.

Članak 20.

Članovi uprave trgovačkih društava, ako nisu obvezno osigurani po drugoj
osnovi (članak 13. Zakona), obvezni su pri dostavi prijava za vođenje matične
evidencije, dostaviti Zavodu sljedeću dokumentaciju:

1. potvrdu iz sudskog registra o stanju upisa za određeni oblik trgovačkog
društva u svezi s osobama ovlaštenim za vođenje poslova društva

2. radnu knjižicu

3. osobnu iskaznicu

4. prijavu o početku osiguranja - tiskanica M-1P

5. prijavu o početku poslovanja obveznika uplaćivanja doprinosa - tiskanica
M-11P.

Članak 21.

Svećenici, redovnici, redovnice i ostali vjerski službenici za vrijeme
službe za vjersku zajednicu, ako nisu obvezno osigurani po drugoj osnovi
(članak 14. Zakona), obvezni su pri dostavi prijava za vođenje matične
evidencije, dostaviti Zavodu sljedeću dokumentaciju:

1. potvrdu poglavara-poglavarice družbe (za redovnike i redovnice)

2. potvrdu biskupije, odnosno drugoga nadležnog tijela vjerske zajednice
o statusu svećenika

3. radnu knjižicu

4. prijavu o početku osiguranja - tiskanica M-1P

5. prijavu o početku poslovanja obveznika uplaćivanja doprinosa - tiskanica
M-11P.

Članak 22.

Roditelj koji obavlja roditeljske dužnosti u prvoj godini života djeteta,
a nije obvezno osiguran po drugoj osnovi, ako je dijete hrvatski državljanin
i ako roditelj i dijete imaju prebivalište u Republici Hrvatskoj obvezni
su pri dostavi prijava za vođenje matične evidencije, dostaviti Zavodu
sljedeću dokumentaciju:

1. izvadak iz matice rođenih za dijete

2. domovnicu za dijete

3. potvrdu o prebivalištu roditelja djeteta obvezno osiguranog prema
članku 15. Zakona

4. potvrdu o prebivalištu djeteta osiguranika iz članka 15. Zakona

5. izjavu roditelja danu na zapisnik ili ovjerenu kod javnog bilježnika
o postignutom dogovoru o obveznom osiguranju na osnovi članka 15. Zakona,
ako oba roditelja nisu osigurani na mirovinsko osiguranje (za osiguranike
iz članka 15. stavka 2. Zakona)

6. radnu knjižicu

7. osobnu iskaznicu

8. prijavu o početku osiguranja - tiskanica M-1P.

Članak 23.

(1) Hrvatski državljani zaposleni u inozemstvu kod međunarodnih organizacija
i stranih poslodavaca, ako nisu obvezno osigurani prema inozemnim propisima
na koji se odnosi međunarodni ugovor o socijalnom osiguranju, obvezni su
dostaviti Zavodu sljedeću dokumentaciju:

1. ovjereni prijevod potvrde stranog poslodavca o zaposlenju u inozemstvu

2. potvrdu nadležnog tijela države boravišta o boravku za vrijeme potvrđenog
trajanja zaposlenja

3. potvrdu inozemnog nositelja socijalnog osiguranja da to zaposlenje
ne podliježe obveznom osiguranju obuhvaćenom međunarodnim ugovorom o socijalnom
osiguranju sklopljenim između Republike Hrvatske i zemlje zaposlenja

4. radnu knjižicu

5. prijavu o početku osiguranja - tiskanica M-1P

6. prijavu o početku poslovanja obveznika uplaćivanja doprinosa - tiskanica
M-11P.

(2) Hrvatski državljani, zaposleni u inozemstvu na brodovima pod stranom
zastavom, ako nisu obvezno osigurani prema inozemnim propisima na koje
se odnosi međunarodni ugovor o socijalnom osiguranju, obvezni su dostaviti
Zavodu sljedeću dokumentaciju:

1. pomorsku knjižicu

2. potvrdu o zastavi broda

3. ugovor o radu - plovidbi

4. potvrdu inozemnog nositelja socijalnog osiguranja da to zaposlenje
ne podliježe osiguranju, skopljenom između Republike Hrvatske i zemlje
zaposlenja

5. radnu knjižicu

6. prijavu o početku osiguranja - tiskanica M-1P

7. prijavu o početku poslovanja obveznika uplaćivanja doprinosa - tiskanica
M-11P.

(3) Hrvatski državljani, zaposleni na teritoriju Republike Hrvatske
kod međunarodnih organizacija, obvezni su dostaviti dokumentaciju iz članka
16. ovog pravilnika.

Članak 24.

Osoba koja se osigurava na produženo osiguranje (članak 17. Zakona),
obvezna je pri dostavi prijava za vođenje matične evidencije, dostaviti
Zavodu sljedeću dokumentaciju:

1. za vrijeme neplaćenog dopusta (članak 17. stavak 1. točka 1.) - odluku
poslodavca o korištenju neplaćenog dopusta

2. za vrijeme mirovanja radnog odnosa dok dijete ne navrši tri godine
života (članak 17. stavak 1. točka 2.) - odluku poslodavca o mirovanju
radnog odnosa zaposlenika dok dijete ne navrši tri godine života

3. za vrijeme stručnog usavršavanja ili specijalizacije nakon prestanka
ugovora o radu službe, odnosno obavljanja djelatnosti (članak 17. stavak
1. točka 3.) - ugovor o stručnom usavršavanju ili specijalizaciji

4. za vrijeme nezaposlenosti, ako se osoba prijavila nadležnoj službi
zapošljavanja i ako se uredno prijavljuje toj službi (članak 17. stavak
1. točka 4.) - potvrdu Hrvatskog zavoda za zapošljavanje

5. za vrijeme privremenog ili sezonskog prekida obavljanja djelatnosti
(članak 17. stavak 1. točka 5.) - potvrdu nadležnog tijela o sezonskom
obavljanju djelatnosti

6. za vrijeme zaposlenja u inozemstvu u međunarodnim i drugim organizacijama,
na osnovi međunarodnih ugovora, odnosno kod stranog poslodavca, ako za
to vrijeme nije obvezno osigurana u Republici Hrvatskoj, odnosno ako međunarodnim
ugovorom nije drugačije određeno (članak 17. stavak 1. točka 6.) - ovjereni
prijevod potvrde o zaposlenju u inozemstvu u međunarodnim i drugim organizacijama
i kod stranog poslodavca

7. za vrijeme boravka u inozemstvu kao bračni drug osiguranika - hrvatskog
državljanina na radu u inozemstvu (članak 17. stavak 1. točka 7.) - rješenje
o upućivanju na rad u inozemstvo hrvatskog državljanina bračnog druga osiguranika

8. za vrijeme nezaposlenosti pomoraca nakon prestanka ugovora o radu
na određeno vrijeme, ako se prijavi nadležnoj službi zapošljavanja i ako
se uredno prijavljuje toj službi (članak 17. stavak 1. točka 8.) - pomorska
knjižica-matrikula i potvrda Hrvatskog zavoda za zapošljavanje

9. osoba koja ima prebivalište na teritoriju Republike Hrvatske i koja
je nakon prestanka obveznoga mirovinskog osiguranja u državi s kojom je
sklopljen ugovor o socijalnom osiguranju uredno prijavljena nadležnoj službi
zapošljavanja kao nezaposlena osoba, neovisno o tome je li prije obveznog
osiguranja u inozemstvu bila osigurana u Republici Hrvatskoj (članak 17.
stavak 3.) - potvrda inozemnog nositelja socijalnog osiguranja države s
kojom je sklopljen ugovor o socijalnom osiguranju da je osiguraniku prestalo
obvezno osiguranje, potvrda o prebivalištu i potvrda Hrvatskog zavoda za
zapošljavanje

10. radnu knjižicu

11. osobnu iskaznicu

12. prijavu o početku osiguranja - tiskanica M-1P

13. prijavu o početku poslovanja obveznika uplaćivanja doprinosa - tiskanica
M-11P.

Članak 25.

Poslodavac, pravna i fizička osoba, obvezani su pri dostavi prijava
o razdoblju korištenja naknade plaće (prijava o promjeni) - tiskanica MP-14,
dostaviti Zavodu sljedeću dokumentaciju:

1. hranarinsku doznaku - za bolovanje i obvezni porodni dopust

2. rješenje Hrvatskog zavoda za zdravstveno osiguranje - zbog porodnog
dopusta do jedne, odnosno tri godine života djeteta, posvojiteljskog dopusta,
pravo na rad sa skraćenim radnim vremenom do jedne, odnosno tri godine
života djeteta

3. rješenje Centra za socijalnu skrb - za roditelje zbog njege djeteta
s težim smetnjama u razvoju koji koriste pravo na rad s polovicom punoga
radnog vremena ili pravo na dopust do sedme godine djetetova života.

**2. EVIDENTIRANJE PROMJENA TIJEKOM
POSLOVANJA OBVEZNIKA UPLAĆIVANJA
DOPRINOSA I PROMJENA TIJEKOM TRAJANJA SVOJSTVA OSIGURANIKA**

Članak 26.

Pri dostavi prijava za vođenje matične evidencije kod promjena nastalih
tijekom poslovanja i promjena nastalih tijekom osiguranja, obveznici podnošenja
prijava za vođenje matične evidencije iz članka 7. do 14. ovog pravilnika
obvezni su dostaviti Zavodu dokumentaciju kojom dokazuju promjenu.

**3. EVIDENTIRANJE PRESTANKA POSLOVANJA OBVEZNIKA UPLAĆIVANJA
DOPRINOSA I UTVRĐIVANJA PRESTANKA SVOJSTVA
OSIGURANIKA**

Članak 27.

(1) Poslodavac, pravna osoba pri dostavi prijava za vođenje matične
evidencije, obvezan je Zavodu dostaviti sljedeću dokumentaciju:

1. rješenje o brisanju iz sudskog registra (ako poslodavac, pravna osoba,
ima osnovane podružnice, tada i rješenje o brisanju podružnica iz sudskog
registra)

2. prijavu o prestanku poslovanja obveznika uplaćivanja doprinosa -
tiskanica M-12P

(2) Poslodavac, fizička osoba pri dostavi prijava za vođenje matične
evidencije, obvezan je Zavodu dostaviti sljedeću dokumentaciju:

1. rješenje o brisanju iz registra nadležnog tijela

2. prijavu o prestanku poslovanja obveznika uplaćivanja doprinosa -
tiskanica M-12P.

Članak 28.

Poslodavac, za osiguranike iz članka 16. i 17. i osiguranici iz članka
18. do 24. ovog pravilnika, obvezni su pri dostavi prijava za vođenje matične
evidencije Zavodu dostaviti sljedeću dokumentaciju:

1. dokaz u pisanom obliku kojim se dokazuje prestanak okolnosti na temelju
kojih je priznato svojstvo osiguranika (otkaz ugovora o radu ili ispravu
nadležnog tijela, rješenje o brisanju iz obrtnog registra, rješenje Odvjetničke
komore o brisanju obavljanja odvjetničke djelatnosti u imeniku odvjetnika,
izvadak iz matice umrlih i dr.)

2. pravomoćno rješenje o priznanju prava na mirovinu - za osiguranike
iz članka 17. i 19. Zakona

3. prijavu o prestanku osiguranja - tiskanica M-2P

4. prijavu o prestanku poslovanja obveznika uplaćivanja doprinosa -
tiskanica M-12P

5. radnu knjižicu.

VI. MIJENJANJE I ISPRAVLJANJE PODATAKA UNESENIH U MATIČNU EVIDENCIJU

Članak 29.

Za točnost podataka upisanih u odgovarajuće prijave, dostavljene na
unos u matičnu evidenciju, odgovoran je poslodavac i odgovorna osoba kod
poslodavca, osiguranici koji su sami obveznici plaćanja doprinosa za mirovinsko
osiguranje, Hrvatski zavod za zapošljavanje, Hrvatski zavod za mirovinsko
osiguranje, Hrvatski zavod za zdravstveno osiguranje i Centar za socijalnu
skrb.

Članak 30.

Podaci uneseni u matičnu evidenciju na način propisan Zakonom i ovim
pravilnikom mogu se naknadno mijenjati u slučajevima:

1. ako naknadno, u propisanom postupku nadležno tijelo utvrdi promjenu
podataka,

2. ako su podaci o mirovinskom stažu, svojstvu osiguranika, stažu osiguranja,
plaći i osnovici osiguranja uneseni u matičnu evidenciju na temelju lažnih
isprava,

3. ako se naknadno, provjerom podataka ili na drugi način, utvrdi da
su u matičnu evidenciju uneseni neispravni, netočni ili nepotpuni podaci,

4. u slučajevima u kojima se u propisanom postupku mogu upotrijebiti
izvanredna pravna sredstva,

5. ako se naknadno u postupku provedbe nadzora utvrdi da su u matičnu
evidenciju uneseni netočni, neispravni i nepotpuni podaci o stažu osiguranja
s povećanim trajanjem.

Podaci iz stavka 1. ovog članka mijenjaju se u matičnoj evidenciji prijavama
o promjeni.

Članak 31.

Plaću, naknadu plaće i staž osiguranja utvrđuje Hrvatski zavod za mirovinsko
osiguranje u skladu sa Zakonom.

Hrvatski zavod za mirovinsko osiguranje ovlašten je kod obveznika plaćanja
doprinosa za mirovinsko osiguranje provjeravati točnost podataka iz stavka
1. ovog članka na osnovi evidencije iz područja rada, koji se vode kod
obveznika plaćanja doprinosa.

Članak 32.

Ako se u propisanom postupku ustanovi da su podaci na prijavama netočni
i nepotpuni ili se posumnja u njihovu vjerodostojnost, Hrvatski zavod za
mirovinsko osiguranje, zatražit će od obveznika podnošenje prijave da ispravi
netočne podatke, dopuni nepotpune podatke odnosno, provjeri vjerodostojnost
podataka na temelju evidencija iz područja rada, odnosno drugih odgovarajućih
evidencija.

VII. UTVRĐIVANJE STAŽA OSIGURANJA

Članak 33.

(1) Za osiguranika koji je u cijeloj ili dijelu protekle kalendarske
godine za koju se utvrđuje staž osiguranja (u daljnjem tekstu: razdoblje
za koje se utvrđuje staž osiguranja) radio puno radno vrijeme, kao staž
osiguranja uzima se kalendarsko razdoblje za koje se staž osiguranja utvrđuje.

(2) Osiguranik je radio puno radno vrijeme, ako mu je u razdoblju za
koje se utvrđuje staž osiguranja zbroj evidentiranih ostvarenih i neostvarenih
sati rada jednak broju mogućih sati rada.

(3) Broj mogućih sati rada dobiva se kad se broj radnih dana u razdoblju
za koje se utvrđuje staž osiguranja, pomnoži s brojem dnevnih sati rada
poslodavca.

(4) Broj dnevnih sati rada poslodavca (u daljnjem tekstu: dnevno radno
vrijeme poslodavca) dobiva se kad se broj sati punog radnog vremena poslodavca,
u jednom tjednu, podijeli s brojem radnih dana u tjednu.

Članak 34.

(1) Za osiguranika kojemu je, u razdoblju za koje se utvrđuje staž osiguranja,
zbroj ostvarenih i neostvarenih sati rada (sati godišnjeg odmora, sati
za stručno usavršavanje i dr.) manji od broja mogućih sati rada, utvrđenih
prema članku 33. stavku 2. ovog pravilnika, kao staž osiguranja uzima se
vrijeme provedeno na radu svedeno na puno radno vrijeme poslodavca. Preračunavanje
na puno radno vrijeme poslodavca obavlja se na način tako da se od kalendarskog
razdoblja koje je osiguranik proveo u zaposlenju oduzme broj dana koji
se dobiva dijeljenjem razlike između broja mogućih sati rada i zbroja ostvarenih
i neostvarenih sati rada osiguranika s brojem dnevnih sati rada poslodavca.

(2) Iznimno od odredbe stavka 1. ovog članka, kao staž osiguranja uzima
se kalendarsko razdoblje bez preračunavanja na puno radno vrijeme poslodavca
kad do razlike između zbroja ostvarenih i neostvarenih sati rada i broja
mogućih sati rada dolazi zbog posebne organizacije radnog vremena poslodavca
(rad u smjenama, preraspodjela radnog vremena i dr.), a takva je organizacija
radnog vremena u skladu s propisima kojima se regulira radno vrijeme poslodavca
(kolektivni ugovor, sporazum sklopljen između zaposleničkog vijeća i poslodavca).

Članak 35.

(1) Za osiguranika koji je u cijelom razdoblju za koje se utvrđuje staž
osiguranja radio s radnim vremenom, kraćim od punog radnog vremena, staž
osiguranja utvrđuje se tako što se prema odredbama članka 33. i 34. ovog
pravilnika prethodno obračuna vrijeme staža kao da je osiguranik radio
puno radno vrijeme, pa se tako obračunato vrijeme pomnoži s brojem sati
stvarnoga radnog vremena osiguranika i podijeli s dnevnim radnim vremenom
poslodavca (članak 33. stavak 4.).

(2) Za osiguranika koji je u pojedinim razdobljima za koja se utvrđuje
staž osiguranja proveo u zaposlenju s radnim vremenom u različitom trajanju
kod dva ili više poslodavca s različitim dnevnim radnim vremenom poslodavca,
staž osiguranja se utvrđuje za svako razdoblje posebno i to na način da
se prema odredbama članka 33. i 34. ovog pravilnika prethodno obračuna
vrijeme staža kao da je osiguranik radio puno radno vrijeme, pa se tako
obračunato radno vrijeme pomnoži s brojem sati stvarnoga radnog vremena
osiguranika i podijeli s prosječnim punim radnim vremenom poslodavca.

(3) Prosječno puno radno vrijeme poslodavca utvrđuje se na način da
se dnevno radno vrijeme različitih poslodavaca zbroji i podijeli s brojem
poslodavaca kod kojih je osiguranik zaposlen.

Članak 36.

Za osiguranika koji je u razdoblju za koje se utvrđuje staž osiguranja
radio na sezonskim poslovima, staž osiguranja utvrđuje se tako što se stažu
osiguranja, izračunatom prema odredbama članka 33. i 34. ovog pravilnika,
doda broj dana koji se dobije kad se broj sati koje je osiguranik u tom
razdoblju proveo u zaposlenju, duljem od punog radnog vremena, podijeli
s dnevnim radnim vremenom poslodavca (članak 33. stavak 4.).

Članak 37.

(1) Za osiguranika koji je osiguran na produženo osiguranje; za osiguranika
obrtnika, trgovca pojedinca; za osiguranika koji obavlja samostalnu djelatnost,
osiguranika vrhunskog športaša; za osiguranika člana uprave trgovačkih
društava; za osiguranika svećenika, redovnika, redovnice i ostale vjerske
službenike; za osiguranika hrvatskog državljanina zaposlenog u inozemstvu;
za osiguranika poljoprivrednika i osiguranika roditelja koji obavlja roditeljsku
dužnost u prvoj godini života djeteta, a nije obvezno osiguran po drugoj
osnovi, ako je dijete hrvatski državljanin i ako roditelj i dijete imaju
prebivalište u Republici Hrvatskoj - kao staž osiguranja uzima se kalendarsko
razdoblje za koje je, tijekom protekle kalendarske godine, osiguranik bio
prijavljen na osiguranje i za koje je plaćen doprinos za mirovinsko osiguranje.

(2) Za osiguranika koji je nakon prestanka radnog odnosa ili drugog
rada na temelju kojeg je bio osiguran primao naknadu plaće prema propisima
iz zdravstvenog osiguranja - kao staž osiguranja uzima se kalendarsko razdoblje
za koje je osiguranik tijekom protekle kalendarske godine, nakon prestanka
radnog odnosa, primao naknadu plaće prema propisima iz zdravstvenog osiguranja.

Članak 38.

Za osiguranika koji je u kalendarskoj godini za koju se obavlja utvrđivanje
staža osiguranja radio kod više poslodavaca, primao naknadu plaće u svojstvu
invalida rada za vrijeme profesionalne rehabilitacije, odnosno, naknadu
plaće za bolovanje nakon prestanka radnog odnosa - ukupan staž osiguranja
koji je ostvario u protekloj kalendarskoj godini dobiva se zbrajanjem razdoblja
staža utvrđenih od strane poslodavca i Hrvatskog zavoda za zdravstveno
osiguranje, odnosno Hrvatskog zavoda za mirovinsko osiguranje.

VIII. PRIJELAZNE I ZAVRŠNE ODREDBE

Članak 39.

Obveznici podnošenja prijava podataka o stažu osiguranja i plaći, odnosno
osnovici osiguranja, stažu osiguranja za vrijeme primanja naknade plaća
prema propisima o zdravstvenom osiguranju - nakon prestanka radnog odnosa,
staža osiguranja i naknadi plaće na osnovi invalidskog osiguranja, koji
nisu dostavili propisane podatke za razdoblje od 1. siječnja 1970. do 31.
prosinca 1998., dostavljat će podatke na sljedećim tiskanicama:

1) Prijava podataka o utvrđenom stažu osiguranja i plaći - na tiskanici
M-4, koristi se za utvrđivanje staža osiguranja i plaće zaključno sa godinom
1992.;

2) Prijava podataka o utvrđenom stažu osiguranja i plaći - na tiskanici
M-4/H, koristi se za utvrđivanje staža osiguranja i plaće za godinu 1993.;

3) Prijava podataka o utvrđenom stažu osiguranja i plaći - na tiskanici
M-4/Klp, koristi se za utvrđivanje staža osiguranja i plaće od 1. siječnja
1994. do 31. prosinca 1998.;

4) Prijava podataka o plaći ostvarenoj primanjem novčanih naknada po
osnovi zdravstvenog osiguranja i stažu osiguranja nakon prestanka radnog
odnosa - na tiskanici M-5 i popunjava se zaključno s godinom 1998.;

5) Prijava podataka o plaći ostvarenoj primanjem novčanih naknada po
osnovi invalidskog osiguranja i stažu osiguranja - na tiskanici M-6, koristi
se zaključno s godinom 1992.;

6) Prijava podataka o plaći ostvarenoj primanjem novčanih naknada po
osnovi invalidskog osiguranja i stažu osiguranja za godinu 1993. - na tiskanici
M-6/H;

7) Prijava podataka o plaći ostvarenoj primanjem novčanih naknada po
osnovi invalidskog osiguranja i stažu osiguranja za razdoblje od 1. siječnja
1994. do 31. prosinca 1998. - na tiskanici M-6/Klp;

8) Prijava podataka o utvrđenom stažu osiguranja i osnovici osiguranja
za osiguranike samostalne privrednike - na tiskanici M-4S, koristi se za
utvrđivanje staža osiguranja i plaći zaključno s godinom 1992.

Članak 40.

Podaci o stažu osiguranja i plaći, odnosno osnovici osiguranja, stažu
osiguranja za vrijeme primanja naknade plaće prema propisima o zdravstvenom
osiguranju - nakon prestanka radnog odnosa, stažu osiguranja i naknadi
plaće na osnovi invalidskog osiguranja koji su uneseni u matičnu evidenciju,
a odnose se na razdoblje do 31. prosinca 1998., te se naknadnom provjerom
podataka ili na drugi način utvrdi da su u matičnu evidenciju uneseni neispravni,
netočni ili nepotpuni podaci, mogu se mijenjati na sljedećim tiskanicama:

1) Prijava o promjeni podataka o utvrđenom stažu osiguranja i plaći
- na tiskanici M-8, koristi se za promjenu podataka o utvrđenom stažu osiguranja
i plaći zaključno s godinom 1992.;

2) Prijava o promjeni podataka o utvrđenom stažu osiguranja i plaći
- na tiskanici M-8/H, koristi se za utvrđivanje staža osiguranja i plaći
za godinu 1993.;

3) Prijava o promjeni podataka o utvrđenom stažu osiguranja i plaći
- na tiskanici M-8/Klp, koristi se za promjenu podataka o utvrđenom stažu
osiguranja i plaći od 1. siječnja 1993. do 31. prosinca 1998.;

4) Prijava o promjeni podataka o plaći ostvarenoj primanjem novčanih
naknada po osnovi zdravstvenog osiguranja i stažu osiguranja za vrijeme
primanja naknade plaće nakon prestanka radnog odnosa - na tiskanici M-9,
koristi se zaključno s godinom 1998.;

5) Prijava o promjeni podataka o plaći ostvarenoj primanjem novčanih
naknada po osnovi invalidskog osiguranja i stažu osiguranja - na tiskanici
M-10, koristi se zaključno s godinom 1992.;

6) Prijava o promjeni podataka o plaći ostvarenoj primanjem novčanih
naknada po osnovi invalidskog osiguranja i stažu osiguranja za godinu 1993.
- na tiskanici M-10/H;

7) Prijava o promjeni podataka o plaći ostvarenoj primanjem novčanih
naknada po osnovi invalidskog osiguranja i stažu osiguranja od 1. siječnja
1994. do 31. prosinca 1998. - na tiskanici M-10/Klp.

Članak 41.

Podaci o mirovinskom stažu navršenom do 31. prosinca 1969. koji nije
evidentiran, unosi se u matičnu evidenciju Prijavom podataka o mirovinskom
stažu za matičnu evidenciju o osiguranicima (prijava i promjena podataka)
- tiskanica M-7.

Članak 42.

Na tiskanicama M-4, M-8 i M-6 svote plaće, osnovice osiguranja i naknada
plaće do 31. prosinca 1990. iskazuju se u dinarima prema Zakonu o promjeni
vrijednosti dinara, i prema Odluci o evidentiranju i iskazivanju svota
osobnih dohodaka, naknada osobnog dohotka iz invalidskog osiguranja i osnovica
osiguranja.

Za godinu 1991. i 1992. svote plaće, osnovice osiguranja i naknade plaće
iskazuju se u hrvatskim dinarima s time da se na tiskanicama M-4, M-8 i
M-6 na mjestu za upis para upišu dvije ništice »00«. Na tiskanici M-4/H,
M-8/H i M-6/H svote se iskazuju u hrvatskim dinarima (HRD).

Tiskanice iz članka 39. do 41. ovog pravilnika koriste se za evidentiranje
podataka o stažu osiguranja i plaći za osiguranike koji su sami obveznici
plaćanja doprinosa za svoje osiguranje i za zaposlene kod njih (osiguranici
iz članka 10. stavka 4., članka 11., 12., 14., 15., 16. i 17. Zakona).

Članak 43.

Tiskanice propisane ovim pravilnikom njegov su sastavni dio.

Tiskanice utvrđene ovim pravilnikom koje se sastoje od dva, odnosno
tri primjerka, tiskane su na samokopirajućem papiru sa zaštitom.

Drugi i treći primjerak tiskanica, utvrđenih ovim pravilnikom, može
se tiskati i na papiru drugih boja.

Članak 44.

Sastavni dio ovog pravilnika jesu Jedinstvena metodološka načela za
vođenje matične evidencije o osiguranicima, obveznicima uplaćivanja doprinosa
i korisnicima prava iz mirovinskog osiguranja.

Članak 45.

Tiskanice prijava za vođenje matične evidencije koje su se koristile
do 31. prosinca 1998. za vođenje matične evidencije o osiguranicima, obveznicima
plaćanja doprinosa i korisnicima prava iz mirovinskog osiguranja, koristit
će se do 31. ožujka 1999.

Članak 46.

Stupanjem na snagu ovog pravilnika prestaje vrijediti Pravilnik o tiskanicama
prijava za ustanovljavanje i vođenje matične evidencije o osiguranicima
i korisnicima prava iz mirovinskog i invalidskog osiguranja (»Narodne novine«,
broj 53/80., 7/84., 10/87. i 12/88.), i Uputstvo o jedinstvenim metodološkim
principima za vođenje matične evidencije o osiguranicima i korisnicima
prava iz mirovinskog i invalidskog osiguranja (»Narodne novine«, broj:
53/91).

Članak 47.

Ovaj pravilnik stupa na snagu osmoga dana od dana objave u »Narodnim
novinama«, a primjenjuje se od 1. siječnja 1999.

Klasa: 140-13/98-01/5565
Urbroj: 341-99-01/98-17
Zagreb, 29. prosinca 1998.

Predsjednik
Upravnog vijeća Hrvatskog zavoda za mirovinsko osiguranje
**prof. dr. sc. Željko Potočnjak,** v. r.

**Obrazloženje uz Pravilnik o vođenju matične evidencije o
osiguranicima, obveznicima plaćanja doprinosa i korisnicima prava iz mirovinskog
osiguranja**

Do donošenja Zakona o mirovinskom osiguranju (»Narodne novine«, broj
102/98. - u daljnjem tekstu: ZOMO), vođenje matične evidencije bilo je
uređeno Zakonom o matičnoj evidenciji o osiguranicima i uživaocima prava
iz mirovinskog i invalidskog osiguranja (»Narodne novine«, broj 53/91.
- u daljnjem tekstu: ZME), Pravilnikom o tiskanicama prijava za ustanovljavanje
i vođenje matične evidencije o osiguranicima i korisnicima prava iz mirovinskog
i invalidskog osiguranja (»Narodne novine«, br. 53/80., 7/84., 10/87. i
12/88.) - u daljnjem tekstu: Pravilnik za vođenje matične evidencije i
Uputstvom o jedinstvenim metodološkim principima za vođenje matične evidencije
o osiguranicima i uživaocima prava iz mirovinskog i invalidskog osiguranja
(»Narodne novine«, br. 53/91. - u daljnjem tekstu: Uputstvo).

Člankom 194. ZOMO-a propisano je da početkom njegove primjene (od 1.
siječnja 1999.) prestaje vrijediti Zakon o preuzimanju saveznih zakona
iz oblasti mirovinskog i invalidskog osiguranja koji se u Republici Hrvatskoj
primjenjuju kao republički zakon (»Narodne novine«, broj 53/91.) s kojim
je bio preuzet u pravni sustav Republike Hrvatske ZME, Pravilnik za vođenje
matične evidencije i Uputstvo.

Počevši od 1. siječnja 1999. način vođenja matične evidencije nije više
uređen posebnim zakonom nego je sastavni dio ZOMO (poglavlje V.).

ZOMO propisano je (članak 187. stavak 6.) da će do dana početka primjene
ZOMO-a, Vlada Republike Hrvatske, ministar nadležan za mirovinsko osiguranje
i Upravno vijeće Hrvatskog zavoda za mirovinsko osiguranje, donijeti provedbene
propise za provedbu ZOMO-a.

U izvršenju navedene zakonske obveze donosi se, između ostalih, i Pravilnik
o vođenju matične evidencije o osiguranicima, obveznicima plaćanja doprinosa
i korisnicima prava iz mirovinskog osiguranja - u daljnjem tekstu: Pravilnik,
te Jedinstvena metodološka načela za vođenje matične evidencije o osiguranicima,
obveznicima uplaćivanja doprinosa i korisnicima prava iz mirovinskog osiguranja.

Navedeni akti zajedno sa ZOMO čine cjelinu i na sustavni i jedinstveni
način uređuju vođenje matične evidencije o osiguranicima, obveznicima plaćanja
doprinosa i korisnicima prava iz mirovinskog osiguranja.

![](dodatni/371789.gif)

![](dodatni/371790.gif)

![](dodatni/371791.gif)

![](dodatni/371792.gif)

![](dodatni/371793.gif)

![](dodatni/371794.gif)

![](dodatni/371795.gif)

![](dodatni/371796.gif)

![](dodatni/371797.gif)

![](dodatni/371798.gif)

![](dodatni/371799.gif)

![](dodatni/371800.gif)

![](dodatni/371801.gif)

![](dodatni/371802.gif)

![](dodatni/371803.gif)

![](dodatni/371804.gif)

![](dodatni/371805.gif)

![](dodatni/371806.gif)

![](dodatni/371807.gif)

![](dodatni/371808.gif)

![](dodatni/371809.gif)

![](dodatni/371810.gif)

![](dodatni/371811.gif)

![](dodatni/371812.gif)

![](dodatni/371813.gif)

![](dodatni/371814.gif)

![](dodatni/371815.gif)

![](dodatni/371816.gif)

![](dodatni/371817.gif)

![](dodatni/371818.gif)

![](dodatni/371819.gif)

![](dodatni/371820.gif)

![](dodatni/371821.gif)

Pravilnik, NN 2/1999-28
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)